ועדת הפנים ואיכות הסביבה, כנסת 18, פרוטוקול מספר 129, 2010-01-06 09:30

דוד אזולאי: שלום לכולם, אני מתכבד לפתוח את מישיבת הוועדה על סדר היום - הצעת חוק הפחתת השימוש בשקיות פלסטיק, התשס"ח – 2008 של חה"כ דב חנין וקבוצת ח"כים (פ/2906)- החלת דין רציפות.

דוד אזולאי: יש פה מישהו מהמשרד להגנת הסביבה שמבקש להתייחס, לפני שיגיע מציע ההצעה?

יואב גואל: אני אציג את החלטת ועדת השרים שהחליטה לתמוך בהחלת דין רציפות תוך תיאום מלא עם משרדי הממשלה השונים.

יואב גואל: יש כאן גם בהחלטה של - - בינמשרדי – הגנת הסביבה, התמ"ת, משרד המשפטים.

יואב גואל: אנחנו רוצים לציין בהזדמנות הזו שהמשרד מקדם ובקרוב תוגש הצעת חוק ממשלתית בנושא אריזות, שתכלול בין השאר הסדר גם לשקיות הפלסטיק כאריזת שירות, מה שנקרא, ולכן ייתכן שבעתיד יתייתר הצורך בחוק הזה.

יואב גואל: בנוסף, אנחנו מקיימים היום עם משרד התמ"ת עבודה במכון התקנים, עבודה שהתחילה כבר, ליצור תקינה לשקית אריזה, שקית נשיאה רב פעמית וגם שקית חד פעמית, אבל טובה יותר – יותר חזקה, יותר עמידה ממה שיש היום.

יואב גואל: סיימנו כבר במכון התקנים עבודה על תקן לפלסטיק מתכלה ומוצריו שיכלול גם - -

דוד אזולאי: גם שקית מתכלה?

יואב גואל: לשקית מתכלה סיימנו כבר את התקן, הוא פורסם על ידי מכון התקנים להערות הציבור עד 25 בינואר.

יואב גואל: אחרי 25 לינואר, אם יתקבלו הערות, במידה והן מהותיות – תתכנס הוועדה שוב.

יואב גואל: במידה ולא – התקן יאושר.

דב חנין: אני רוצה לומר כך – קודם כל אני מכיר את העבודה שהתחילה להיעשות בעקבות התחלת התהליך של החקיקה בכנסת, ואני מברך על העבודה הזו.

דב חנין: זו עבודה מורכבת ואני חושב שאנחנו פה נמצאים בחקיקה הזו באיזשהו מרוץ נגד הזמן בכדי להספיק לחוקק חוק מהר.

דב חנין: אני חושב שאנחנו צריכים להגיע להסדר נכון וטוב – והסדר כזה מחייב גם, בהחלט, דיאלוג והידברות ובחינת אלטרנטיבות.

דב חנין: גם אנחנו, בהצעת החוק, כפי שהיא עברה בקריאה ראשונה בכנסת, אנחנו פותחים את האופציות של אלטרנטיבות שונות לדמותו של ההסדר הסופי שיתגבש.

דב חנין: אני מכיר גם את התהליך שמתבצע היום לתקנים חדשים, גם לשקיות מתכלות וגם לשקיות רב פעמיות.

דב חנין: אני מכיר גם את העבודה שנעשית על חוק אריזות כולל במשרד להגנת הסביבה.

דב חנין: ההצעה שלי, אדוני היושב ראש- אנחנו נמצאים בשלב מאד מוקדם של העבודה על החוק.

דב חנין: זה לא חוק שנעבוד עליו ונגמור אותו במהירות.

דב חנין: אני חושב שחשוב לקבל את ההחלטה על דין רציפות בחוק הזה, וכאשר האמירה שלי, ואני אומר אותה כאן לצורך הפרוטוקול - שאין לנו מגמה לבצע פה הליך בהול של חקיקה.

דב חנין: המטרה היא לבצע חקיקה נכונה, בתיאום עם משרדי הממשלה השונים, ויכול להיות שהחקיקה הזו, בסופו של דבר, תסתייע במערך יותר רחב של חקיקה- אם זה חוק אריזות יותר רחב.

דב חנין: יחד עם זאת, נראה לי חשוב מבחינת הכנסת לומר שאנחנו מתכוונים להמשיך בתהליך.

דב חנין: לא במהירות, לא בבהילות, ביישוב דעת, בחשיבה, בהידברות, אבל אנחנו מתכוונים להמשיך בתהליך, כי אם כרגע הכנסת לא תקבל החלטה שהיא ממשיכה את המהלך כל המהלכים האחרים ייכנסו לקצב איטי ובעייתי.

דוד אזולאי: אדוני, נציג המשרד להגנת הסביבה – דיברת כאן על החלטת ועדת השרים לענייני חקיקה שאומרת שצריך לעשות תיאום עם משרדי הממשלה השונים.

דוד אזולאי: אני שואל – כשאתה אומר "תיאום" למה אתה מתכוון?

דוד אזולאי: האם אתה מתכוון שלא נתקדם בחקיקה פרט להחלת רציפות?

דוד אזולאי: או – שאפשר להתקדם?

יואב גואל: אני יכול להקריא את מה שוועדת השרים החליטה: "מחליטים:...

יואב גואל: מסכימה הממשלה להחיל דין רציפות על הצעת חוק הפחתת השימוש בשקיות פלסטיק...

יואב גואל: בתנאי שהצעת החוק תתואם באופן מלא עם המשרד להגנת הסביבה, משרד התעשייה, המסחר והתעסוקה ומשרד המשפטים".

דוד אזולאי: כלומר, אנחנו יכולים להתקדם בצורה זהירה, וכשתגיע הצעת החוק הממשלתית אז נמצא את הדרך לתאם.

דוד אזולאי: לכן, רבותיי, אני מעמיד להצבעה- מי בעד החלת דין הרציפות על הצעת החוק?

דוד אזולאי: 2 בעד.

דוד אזולאי: מי נגד?

דוד אזולאי: – אין נגד.

דוד אזולאי: אין מתנגדים, לפיכך אני מודיע שאנחנו מעבירים את זה למליאה, להחלת הרציפות.

דוד אזולאי: זה ימתין שבועיים ורק לאחר מכן זה יבוא למליאה.

דוד אזולאי: אני מודה לכולם, הישיבה נעולה.